KOMISSION DELEGOITU ASETUS (EU) 2019/888,

annettu 13 päivänä maaliskuuta 2019,

Euroopan parlamentin ja neuvoston asetuksen (EU) 2018/956 liitteen I muuttamisesta siltä osin kuin on kyse uusia raskaita hyötyajoneuvoja koskevista tiedoista, joita jäsenvaltioiden ja valmistajien on seurattava ja joista niiden on raportoitava

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon uusien raskaiden hyötyajoneuvojen hiilidioksidipäästöjen ja polttoaineenkulutuksen seurannasta ja raportoinnista 28 päivänä kesäkuuta 2018 annetun Euroopan parlamentin ja neuvoston asetuksen (EU) 2018/956 (1) ja erityisesti sen 11 artiklan 1 kohdan a alakohdan

sekä katsoo seuraavaa:

(1) Asetuksen (EU) 2018/956 liitteessä I olevassa A osassa täsmennetään ne unionissa ensimmäistä kertaa rekisteröitäviin uusiin raskaisiin hyötyajoneuvoihin liittyvät tiedot, joita jäsenvaltioiden on seurattava ja joista niiden on raportoitava.

(2) Asetuksen (EU) 2018/956 liitteessä I olevan B osan 2 kohdassa täsmennetään ne jokaista uutta raskasta hyötyajoneuvoa koskevat tiedot, joita raskaiden hyötyajoneuvojen valmistajien on seurattava ja joista niiden on raportoitava.

(3) Ajoneuvonvalmistajat määrittävät ja ilmoittavat 1 päivästä heinäkuuta 2019 alkaen lisätietoja uusien raskaiden hyötyajoneuvojen hiilidioksidipäästöistä ja polttoaineenkulutuksesta Euroopan parlamentin ja neuvoston asetuksen (EY) N:o 595/2009 (2) ja sen täytäntöönpanotoimenpiteiden mukaisesti. Jotta raskaiden hyötyajoneuvojen hiilidioksidipäästöihin sovellettava lainsäädäntö voitaisiin panna tehokkaasti täytäntöön, on tärkeää varmistaa, että kerätään kattavasti, avoimesti ja tarkoituksenmukaisesti tietoja unionin raskaiden hyötyajoneuvojen kannan rakenteesta sekä sen kehittymisestä ajan myötä ja sen mahdollisista vaikutuksista hiilidioksidipäästöihin. Raskaiden hyötyajoneuvojen valmistajien olisi sen vuoksi seurattava näitä tietoja ja raportoitava niistä komissiolle.

(4) Jotta näistä lisätiedoista voitaisiin tehdä perusteellinen analyysi ja etenkin tunnistaa työajoneuvot, on lisäksi aiheellista, että jäsenvaltioiden toimivaltaiset viranomaiset seuraavat täydentäviä rekisteröintitietoja ja raportoivat niistä.

(5) Asetuksen (EU) 2018/956 liitettä I olisi sen vuoksi muutettava,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) 2018/956 liite I tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä maaliskuuta 2019. Komission puolesta Puheenjohtaja Jean-Claude JUNCKER

(1) EUVL L 173, 9.7.2018, s. 1.

(2) Euroopan parlamentin ja neuvoston asetus (EY) N:o 595/2009, annettu 18 päivänä kesäkuuta 2009, moottoriajoneuvojen ja moottorien tyyppihyväksynnästä raskaiden hyötyajoneuvojen päästöjen osalta (Euro VI) ja ajoneuvojen korjaamiseen ja huoltamiseen tarvittavien tietojen saatavuudesta ja asetuksen (EY) N:o 715/2007 ja direktiivin 2007/46/EY muuttamisesta sekä direktiivien 80/1269/ETY, 2005/55/EY ja 2005/78/EY kumoamisesta (EUVL L 188, 18.7.2009, s. 1).